## Pravilnik o statusu, financiranju i donošenju programa Međunarodnog dječjeg festivala Šibenik - Hrvatska

### NN 14/2013 (4.2.2013.), Pravilnik o statusu, financiranju i donošenju programa Međunarodnog dječjeg festivala Šibenik - Hrvatska

14 04.02.2013 Pravilnik o statusu, financiranju i donošenju programa Međunarodnog dječjeg festivala Šibenik - Hrvatska

MINISTARSTVO KULTURE

235

Na temelju članka 55. Zakona o kazalištima (»Narodne novine«, broj 71/06) ministrica kulture donosi

PRAVILNIK

O STATUSU, FINANCIRANJU I DONOŠENJU PROGRAMA MEĐUNARODNOGA DJEČJEG FESTIVALA ŠIBENIK – HRVATSKA

Članak 1.

Ovim Pravilnikom uređuje se status, organiziranje, financiranje i donošenje programa Međunarodnoga dječjeg festivala Šibenik-Hrvatska (u daljnjem tekstu: Festival).

Članak 2.

Festival je manifestacija dječjega stvaralaštva i stvaralaštva za djecu značajna za Grad Šibenik i Republiku Hrvatsku te predstavlja središnju kulturnu manifestacija grada, županije i države, čime Festival udovoljava zahtjevima javnih potreba u obavljanju kulturne djelatnosti na razini Republike Hrvatske i od njezina je posebna interesa.

Osnivač Festivala je Grad Šibenik.

Festival nema status pravne osobe, a organizacijske, administrativno-stručne, financijske, tehničke i druge poslove u svezi s radom, djelovanjem i organiziranjem Festivala obavlja Hrvatsko narodno kazalište u Šibeniku (u daljnjem tekstu: HNK u Šibeniku).

Festival se održava u Šibeniku, u lipnju i srpnju svake godine.

Članak 3.

Sredstva za ostvarivanje programa Festivala osiguravaju se u državnom proračunu putem Ministarstva kulture, u proračunu Grada Šibenika i u proračunu Šibensko-kninske županije na temelju prihvaćenoga financijskog plana izvršenja programa Festivala, u skladu sa zakonom i drugim propisima.

Sredstva za ostvarivanje programa Festivala osiguravaju se i obavljanjem djelatnosti Festivala, iz sponzorstava, zaklada, fundacija, darova te iz drugih izvora u skladu sa zakonom te predstavljaju namjenska sredstva za ostvarivanje programa Festivala.

Članak 4.

Sredstva za ostvarivanje Festivala osiguravaju se iz izvora utvrđenih člankom 3. ovoga Pravilnika i obuhvaćaju sredstva za program i materijalne izdatke.

Sredstva za program odnose se na naknade, honorare te troškove opreme i izvođenja programa Festivala.

Sredstva za materijalne izdatke odnose se na izdatke tekućega poslovanja ustanove koja organizira Festival.

Materijalni izdatci u smislu stavka 3. ovoga članka odnose se na troškove obavljanja organizacijskih, financijsko-knjigovodstvenih, tehničkih, administrativnih i drugih poslova u svezi s radom i djelovanjem Festivala.

Troškovi obavljanja poslova navedenih u stavku 4. ovoga članka osiguravaju se iz već predviđenih proračunskih pozicija HNK-a u Šibeniku u proračunu Grada Šibenika koje se odnose na sredstva za plaće i druga primanja te sredstva za Festival.

Članak 5.

HNK u Šibeniku svake godine s Ministarstvom kulture sklapa ugovor kojim se detaljno uređuju međusobna prava i obveze o financiranju Festivala, a na temelju projekcije financijskog plana izvršenja programa i programa Festivala.

Ugovor iz prethodnoga stavka stranke su dužne sklopiti po usvajanju državnog proračuna.

Članak 6.

Festivalom rukovodi ravnatelj HNK-a u Šibeniku (u daljnjem tekstu: ravnatelj), koji zastupa Festival u obavljanju organizacijskih, administrativno-stručnih, financijskih, tehničkih i drugih poslova u svezi s radom, djelovanjem i organiziranjem Festivala, a u skladu s ovim Pravilnikom.

Ravnatelj predlaže financijski plan izvršenja programa Festivala Festivalskom vijeću koji je usklađen i usuglašen s prijedlogom programa Festivala.

Članak 7.

Festival ima Festivalsko vijeće, koje je stručno i savjetodavno tijelo Festivala.

Festivalsko vijeće ima predsjednika i 9 članova.

Gradonačelnik Šibenika po položaju je predsjednik Festivalskoga vijeća.

Članovi Festivalskoga vijeća po položaju su župan Šibensko--kninske županije, zamjenik gradonačelnika Šibenika zadužen za područje kulture, ravnatelj HNK-a u Šibeniku i pomoćnik ministra kulture nadležan za glazbeno-scensku djelatnost.

Tri člana Festivalskoga vijeća imenuje ministar kulture iz reda javnih kulturnih djelatnika Republike Hrvatske na vrijeme od četiri godine.

Dva člana Festivalskoga vijeća imenuje Gradsko vijeće Grada Šibenika iz redova javnih i kulturnih djelatnika grada Šibenika na vrijeme od četiri godine.

Ako su glasovi pri odlučivanju Festivalskog vijeća jednako podijeljeni, odlučujući je glas predsjednika Festivalskog vijeća.

Članak 8.

Festivalsko vijeće utvrđuje dugoročne i godišnje planove ostvarivanja djelatnosti, zadataka i ciljeva Festivala, raspravlja o osnovnoj namjeni korištenja sredstava koja se osiguravaju za ostvarivanje djelatnosti, zadataka i ciljeva Festivala.

Festivalsko vijeće usvaja program Festivala za tekuću godinu, na prijedlog Umjetničkog vijeća.

Festivalsko vijeće usvaja financijski plan izvršenja programa na prijedlog ravnatelja.

Festivalsko vijeće usvaja programsko i financijsko izvješće ravnatelja o ostvarenju programa Festivala te donosi Pravila Festivala i druge akte.

Festivalsko vijeće donosi poslovnik o radu.

Članak 9.

Festival ima Umjetničko vijeće od devet članova što ih imenuje Festivalsko vijeće na prijedlog ravnatelja.

Četiri člana Umjetničkog vijeća zadužena su za filmski program, likovni program, literarni program i program edukativnih radionica, a pet članova Umjetničkog vijeća obavljaju zadaće razmatranja i odabira prijavljenih programa.

Umjetničko vijeće imenuje se na mandat od dvije godine te može biti ponovno imenovano na istu dužnost, najviše tri mandata.

Članak 10.

O ostvarivanju programa Festivala ravnatelj podnosi programsko i financijsko izvješće Gradu Šibeniku, Šibensko-kninskoj županiji i Ministarstvu kulture nakon što ga usvoji Festivalsko vijeće.

Izvješća se podnose u roku od 60 dana od dana završetka Festivala.

Članak 11.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 612-03/13-01/0010
Urbroj: 532-06-01-01/4-13-1
Zagreb, 25. siječnja 2013.

Ministrica
prof. dr. sc. Andrea Zlatar Violić, v. r.

Pravilnik, NN 14/2013-235